Матылёк  
*Алесь Ставер*

Пагодлівым ранкам

Аднекуль здалёк

На двор гарадскі

Заляцеў матылёк.

Над траўкай пырхае,

Крыльцамі трымціць,

За ім у здзіўленні

Дзяніска бяжыць,

Малы матылёчак,

А спрытны які!

Дзяніска нагнецца,

А ён — з-пад рукі.

I зноўку пырхае,

Крыльцамі трымціць.

Расставіўшы ручкі,

Дзяніска бяжыць.

I хочацца хлопчыку

Ведаць, чаму

Малы летунок

Не даецца яму.

Ён так яго крыльцы

Пагладзіць хацеў —

Чаму ж матылёк

Ад яго паляцеў?